โบรกฯ ฝรั่ง “เพิ่มน้ำหนักลงทุน” 3 หุ้นตระกูลป. อัพไซด์สูงเกิน 10%
“PTT-PTTEP-PTTGC” เทรดสนั่น รับข่าวดี “เจพีมอร์แกน” สั่งอัพราคาเป้าหมายใหม่ยกแผง นำทีมโดย PTT ได้ราคาเป้าหมายใหม่ 550 บาท สูงกว่าราคาเป้าหมายโบรกฯไทย ขณะที่ PTTEP ได้ราคาเป้าหมายใหม่ 125 บาท ส่วน PTTGC ราคาเป้าหมาย 95 บาท ขานรับแนวโน้มธุรกิจโดดเด่น-กำไรโตต่อเนื่อง
11 ม.ค. 2561

รายงานจากทาง JP Morgan ในฐานะโบรกเกอร์ต่างชาติ ระบุว่า ขณะนี้ทาง JP Morgan ได้ปรับเพิ่มราคาเป้าหมายหุ้นกลุ่มปตท. ได้แก่ บริษัท ปตท. จำกัด (มหาชน) หรือ PTT, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP และบริษัท พีทีที โกลบอล เคมิคอล จำกัด (มหาชน) หรือ PTTGC
โดยล่าสุดทาง JP Morgan ได้ปรับเพิ่มราคาเป้าหมายหุ้น PTT ขึ้นเป็นระดับ 550 บาท จากเดิมให้ราคาเป้าหมาย 525 บาท ส่วนหุ้น PTTEP ได้ปรับเพิ่มราคาเป้าหมายเป็น 125 บาท จากเดิมให้ราคาเป้าหมาย 105 บาท และหุ้น PTTGC ให้ราคาเป้าหมายใหม่ 95 บาท จากเดิม 88 บาท ซึ่งทั้ง 3 หุ้นทางนักวิเคราะห์กำหนดคำแนะนำในระดับ “overweight” ทั้งหมด
ทั้งนี้ จากการสำรวจข้อมูลเพิ่มเติม ยังพบอีกว่า การปรับเพิ่มราคาเป้าหมายหุ้น PTT ของ JP Morgan ในครั้งนี้ ถือเป็นการเพิ่มราคาเป้าหมายสูงกว่าโบรกฯ ไทย ซึ่ง JP Morgan ได้ให้ราคาเป้าหมาย PTT ไว้สูงถึง 550 บาท มากกว่าใน Consensus ที่ให้ราคาเป้าหมาย PTT ไว้สูงสุด 530 บาท และให้ราคาเป้าหมายเฉลี่ยไว้ที่ 489 บาท
ขณะที่ความเคลื่อนไหวราคาหุ้น PTT ล่าสุดในวานนี้ (10 ม.ค.) ได้ปรับเพิ่มขึ้นตลอดทั้งวันทำการ โดยทำราคาเปิดที่ 470 บาท สูงกว่าราคาปิดก่อนหน้า 466 บาท โดยทำราคาสูงสุดของวันที่ 478 บาท ต่ำสุดของวันที่ 470 บาท และทำราคาปิดที่ 470 บาท ปรับเพิ่มขึ้น 4 บาท หรือคิดเป็นเพิ่มขึ้น 0.86% เมื่อเทียบราคาปิดก่อนหน้า มีมูลค่าการซื้อขายหนาแน่นถึง 5,944 ล้านบาท ดังนั้น จากราคาปิดที่ 470 บาท เท่ากับมีอัพไซด์ 17% เมื่อเทียบราคาเป้าหมายที่  J.P. Morgan กำหนดไว้ 550 บาท
ด้านหุ้น PTTEP ได้ปรับตัวเพิ่มขึ้นตลอดทั้งวันทำการเช่นกัน โดยทำราคาเปิดที่ 108.50 บาท สูงกว่าราคาปิดก่อนหน้า 107 บาท โดยทำราคาสูงสุดของวันที่ 110 บาท ต่ำสุดของวันที่ 107 บาท และทำราคาปิดที่ 107 บาท ไม่มีการเปลี่ยนแปลง มีมูลค่าการซื้อขายหนาแน่นถึง 3,179 ล้านบาท ซึ่งจากราคาปิดที่ 107 บาท เท่ากับมีอัพไซด์ 16% เมื่อเทียบราคาเป้าหมาย  J.P. Morgan กำหนดไว้ 125 บาท
ส่วนหุ้น PTTGC ทำราคาเปิดที่ 93.50 บาท สูงกว่าราคาปิดก่อนหน้า 93 บาท โดยทำราคาสูงสุดของวันที่ 94 บาท ต่ำสุดของวันที่ 92 บาท และทำราคาปิดที่ 92.75 บาท ปรับลดลง 0.25 บาท หรือคิดเป็นลดลง 0.27% เมื่อเทียบราคาปิดก่อนหน้า ที่มีมูลค่าการซื้อขายหนาแน่นถึง 2,007 ล้านบาท ซึ่งจากราคาปิดที่ 92.75 บาท เท่ากับมีอัพไซด์ 2% เมื่อเทียบราคาเป้าหมาย  JP Morgan กำหนดไว้ 95 บาท
ขณะที่แนวโน้มผลการดำเนินงานงวดปี 2560-2561 โดยภาพรวมบทวิเคราะห์ใน SETTRADE ได้ประเมินทิศทางผลการดำเนินงานงวดปี 2560 ของ PTT จะมีโอกาสทำกำไรสุทธิรวม 1 แสนล้านบาท ปรับเพิ่มขึ้นจากงวดปี 2559 ที่มีกำไรสุทธิ 9.4 หมื่นล้านบาท และงวดปี 2561 จะมีโอกาสทำกำไรสุทธิรวม 1.2 แสนล้านบาท
ด้านหุ้น PTTEP ประเมินภาพรวมผลการดำเนินงานงวดปี 2560 จะมีกำไรสุทธิจำนวน 1.8 หมื่นล้านบาท ปรับเพิ่มขึ้นจากงวดปี 2559 ที่มีกำไรสุทธิ 1.2 หมื่นล้านบาท และงวดปี 2561 จะมีกำไรสุทธิอยู่ที่ระดับ 3 หมื่นล้านบาท ส่วนหุ้น PTTGC คาดว่างวดปี 2560 จะมีกำไรสุทธิรวม 3.6 หมื่นล้านบาท เพิ่มขึ้นจากงวดปี 2559 ที่มีกำไรสุทธิ 2.5 หมื่นล้านบาท และงวดปี 2561 จะมีกำไรสุทธิเพิ่มขึ้นเป็น 3.7 หมื่นล้านบาท